CELEX: 52020PC0279
Language: sl
Date: 2020-06-26
Title: Predlog IZVEDBENI SKLEP SVETA o spremembi Izvedbenega sklepa Sveta (EU) 2018/1696 o operativnih pravilih izbirne komisije iz člena 14(3) Uredbe (EU) 2017/1939

EVROPSKA KOMISIJA
            Bruselj, 26.6.2020
            COM(2020) 279 final
            2020/0133(NLE)
            Predlog
            IZVEDBENI SKLEP SVETA
            o spremembi Izvedbenega sklepa Sveta (EU) 2018/1696 o operativnih pravilih izbirne komisije iz člena 14(3) Uredbe (EU) 2017/1939
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Svet je Uredbo Sveta (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) sprejel 12. oktobra 2017, veljati pa je začela 20. novembra 2017. 
            
            
               V skladu s členom 20 Uredbe Sveta (EU) 2017/1939 je Komisija odgovorna za ustanovitev in začetno upravno delovanje EJT, dokler to ni sposobno izvrševati lastnega proračuna. 
            
            
               Osnovni pogoj za vzpostavitev EJT je izbor in imenovanje članov in osebja, zlasti evropskih tožilcev, ki skupaj z evropskim glavnim tožilcem tvorijo kolegij EJT. Kolegij EJT mora sprejeti številne ključne splošne odločitve, brez katerih EJT ne more začeti izvajati svojih dejavnosti. Te vključujejo npr. sprejetje poslovnika EJT in pogojev za zaposlitev evropskih delegiranih tožilcev ter imenovanje evropskih delegiranih tožilcev in upravnega direktorja. 
            
            
               Člen 16(1) Uredbe Sveta (EU) 2017/1939 določa, da vsaka sodelujoča država članica predlaga tri kandidate, (a) ki so aktivni člani državnega tožilstva ali sodstva v zadevni državi članici, (b) katerih neodvisnost je nedvomna in (c) ki imajo potrebne kvalifikacije za imenovanje na visoko tožilsko ali sodniško funkcijo v svojih državah članicah ter imajo ustrezne praktične izkušnje z nacionalnimi pravnimi sistemi, finančnimi preiskavami in mednarodnim pravosodnim sodelovanjem v kazenskih zadevah.
            
            
               Poleg tega člen 16(2) Uredbe Sveta (EU) 2017/1939 določa, da Svet po prejemu utemeljenega mnenja izbirne komisije iz člena 14(3) Uredbe Sveta (EU) 2017/1939 izbere in imenuje enega kandidata na mesto evropskega tožilca za zadevno državo članico. Če izbirna komisija ugotovi, da kandidat ne izpolnjuje pogojev, ki se zahtevajo za opravljanje dolžnosti evropskega tožilca, je njeno mnenje za Svet zavezujoče.
            
            
               Svet je 13. julija 2018 sprejel Izvedbeni sklep Sveta (EU) 2018/1696 o operativnih pravilih izbirne komisije iz člena 14(3) Uredbe Sveta (EU) 2017/1939. 
            
            
               V skladu s pravilom VII. št. 2 navedenih operativnih pravil izbirna komisija opravi razgovore s kandidati, ki jih države članice predlagajo za mesto evropskega tožilca, in oblikuje mnenje o usposobljenosti kandidatov za izpolnjevanje nalog evropskega tožilca. Izbirna komisija izrecno navede, ali kandidat, ki ga predlaga država članica, izpolnjuje pogoje iz člena 16(1) Uredbe (EU) 2017/1939, in v primeru, da jih kateri od kandidatov ne izpolnjuje, prek svojega sekretariata od zadevne države članice zahteva, da predlaga ustrezno število novih kandidatov. Izbirna komisija nato razvrsti kandidate glede na njihove kvalifikacije in izkušnje. V razvrstitvi izbirna komisija navede prednostni vrstni red kandidatov, ki pa za Svet ni zavezujoč.
            
            
               Iz tega pravila izhaja, da v primeru, da država članica v razumnem času ne predlaga treh kvalificiranih kandidatov, izbirna komisija Svetu ne more predložiti utemeljenega mnenja o kandidatih in izbirni postopek se ne more zaključiti. To lahko Svetu prepreči, da bi za zadevno državo članico pravočasno imenoval evropskega tožilca, in posledično se zamakne vzpostavitev in začetek delovanja EJT. 
            
            
               Izkušnje iz izbirnega postopka za prve evropske tožilce so pokazale, da se lahko država članica sooči z velikimi težavami pri iskanju in predlaganju kvalificiranih kandidatov in da je v izjemnih primerih lahko objektivno nemogoče v razumnem času predlagati potrebno število kvalificiranih kandidatov.
            
            
               Namen tega predloga je izbirni komisiji omogočiti, da v izjemnih in ustrezno utemeljenih primerih Svetu predstavi utemeljeno mnenje o le dveh kvalificiranih kandidatih; gre za izjemne primere, v katerih država članica v razumnem času objektivno ne more najti tretjega kvalificiranega kandidata, čeprav je v izjemnih okoliščinah, v katerih se je znašla, storila vse, kar je bilo potrebno. V takih okoliščinah bi izbirna komisija lahko Svetu poslala utemeljeno mnenje o le dveh kvalificiranih kandidatih in Svet bi lahko nadaljeval postopek na podlagi tega mnenja. 
            
            
               •Skladnost z veljavnimi predpisi s področja zadevne politike
            
            
               
                  Ustanovitev EJT je določena v členu 86 PDEU. EJT bo prvi organ EU s pooblastili za izvajanje kazenskih preiskav in pregona glede kaznivih dejanj, ki škodijo finančnim interesom Unije, in bo popolnoma nov akter v evropskem pravosodnem okolju. Z EJT naj bi se po pričakovanjih dosegla doslednejša in učinkovitejša politika kazenskega pregona za kazniva dejanja, ki škodijo proračunu EU, povečalo naj bi se število pregonov in obsodb ter dosegla višja stopnja odvračilnosti in povračil sredstev Unije, ki so bila izgubljena zaradi goljufij. 
               
               
                  S predložitvijo tega predloga spremembe Izvedbenega sklepa Sveta (EU) 2018/1696 Komisija izpolnjuje svoje obveznosti iz člena 20, člena 14(3) in člena 16(2) Uredbe Sveta (ES) 2017/1939. Ta predlog bo omogočil zaključitev potrebnih postopkov izbora in imenovanja evropskih tožilcev EJT ter pravočasen začetek delovanja EJT. Zato je ta predlog v celoti skladen z obstoječimi določbami politike na zadevnem področju.
               
            
            
               •Skladnost z drugimi politikami Unije
            
            
               
                  Ta pobuda je skladna z drugimi politikami Unije in zakonodajnimi spremembami, namenjenimi krepitvi zaščite finančnih interesov Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
         
         
            
               •Pravna podlaga
            
            
               
                  Predlog temelji na členu 291 PDEU v povezavi s členoma 14(3) in 16(2) Uredbe Sveta (EU) 2017/1939. 
               
            
            
               •Subsidiarnost (za neizključno pristojnost) 
            
            
               
                  Sprejetje in spremembo operativnih pravil izbirne komisije iz člena 14(3) Uredbe Sveta (EU) 2017/1939 lahko izvede le institucija Unije na podlagi izvedbenih pooblastil ter so tako po naravi v izključni pristojnosti Unije in se zanje ne uporablja načelo subsidiarnosti.
               
            
            
               •Sorazmernost
            
            
               
                  Ta predlog je omejen na tisto, kar je potrebno za dosego predlaganih ciljev, in je zato v skladu z načelom sorazmernosti. Predlog je neposredno povezan z začetkom veljavnosti Uredbe Sveta (EU) 2017/1939 in je bistvenega pomena za hitro ustanovitev in začetek dejavnosti EJT. 
               
            
            
               •Izbira instrumenta
            
            
               
                  Ta pravni instrument je predviden v členu 14(3) v povezavi s členom 16(2) Uredbe Sveta (EU) 2017/1939. 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               
                  Glede na namenskost in omejeno naravo tega predloga ter na dejstvo, da izpolnjuje obveznost Komisije iz člena 14(3) v povezavi s členom 16(2) Uredbe Sveta 2017/1939, zanj niso bile izvedene naknadne ocene, posvetovanja z deležniki in ocena učinka. 
               
            
            
               4.PRORAČUNSKE POSLEDICE
            
            
               
                  Predlog nima proračunskih posledic.  
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Glede na naravo tega ukrepa ni potrebe po izvajanju. 
               
            
            
               •Obrazložitveni dokumenti (za direktive)
            
            
               
                  Za predlog niso potrebni obrazložitveni dokumenti o prenosu. 
               
            
            
               •Natančnejša pojasnitev posameznih določb predloga
            
            
               Ta sprememba bi izbirni komisiji omogočila, da v izjemnih in ustrezno utemeljenih primerih Svetu predstavi utemeljeno mnenje o le dveh kvalificiranih kandidatih; gre za izjemne primere, v katerih država članica v razumnem času objektivno ne more najti tretjega kvalificiranega kandidata, čeprav je v izjemnih okoliščinah, v katerih se je znašla, storila vse, kar je bilo potrebno. V takih okoliščinah bi izbirna komisija lahko Svetu poslala utemeljeno mnenje o le dveh kvalificiranih kandidatih in Svet bi lahko nadaljeval postopek na podlagi tega mnenja.
            
            
                
            
         
         
            
               2020/0133 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa Sveta (EU) 2018/1696 o operativnih pravilih izbirne komisije iz člena 14(3) Uredbe (EU) 2017/1939
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT)
                  1
                in zlasti člena 14(3) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Evropsko javno tožilstvo je bilo ustanovljeno za preiskovanje, pregon in obtožbo storilcev in udeležencev pri kaznivih dejanjih, ki škodujejo finančnim interesom Unije. 
            
            
               (2)Uredba (EU) 2017/1939 določa, da Svet imenuje vsakega evropskega tožilca izmed treh kvalificiranih kandidatov, ki jih predlaga posamezna država članica, in sicer po prejemu utemeljenega mnenja izbirne komisije iz člena 14(3) navedene uredbe.
            
            
               (3)Izbor in imenovanje evropskih tožilcev, ki skupaj z evropskim glavnim tožilcem tvorijo kolegij EJT, je osnovni pogoj za ustanovitev EJT.
            
            
               (4)Svet je 13. julija 2018 sprejel Izvedbeni sklep Sveta (EU) 2018/1696 o operativnih pravilih izbirne komisije iz člena 14(3) Uredbe (EU) 2017/1939
                  2
               . 
            
            
               (5)V skladu s pravilom VII. št. 2 navedenih operativnih pravil izbirna komisija na podlagi ugotovitev pregleda prijav in razgovorov oblikuje mnenje o usposobljenosti kandidatov za izpolnjevanje nalog evropskega tožilca in izrecno navede, ali posamezni kandidat izpolnjuje pogoje iz člena 16(1) Uredbe (EU) 2017/1939 ali ne. Izbirna komisija svoje mnenje obrazloži. Če predlagani kandidati ne izpolnjujejo pogojev iz člena 16(1) Uredbe (EU) 2017/1939, izbirna komisija na podlagi istega pravila prek svojega sekretariata od zadevne države članice zahteva, da predlaga ustrezno število novih kandidatov.
            
            
               (6)Z odstopanjem od tega pravila bi morala imeti izbirna komisija možnost, da Svetu predstavi utemeljeno mnenje o le dveh kvalificiranih kandidatih, kadar je zadovoljivo dokazano, da država članica v razumnem času objektivno ne more najti tretjega kvalificiranega kandidata, čeprav je v izjemnih okoliščinah, v katerih se je znašla, storila vse, kar je bilo potrebno. V taki situaciji bi morala izbirna komisija imeti možnost, da Svetu predloži mnenje o dveh kvalificiranih kandidatih, Svet pa bi lahko nadaljeval postopek imenovanja na podlagi sezama z le dvema kvalificiranima kandidatoma.
            
            
               (7)Izvedbeni sklep Sveta (EU) 2018/1696 bi bilo treba ustrezno spremeniti.
            
            
               (8)Da bi se zagotovil pravočasni začetek dejavnosti EJT bi moral ta izvedbeni sklep začeti veljati dan po njegovi objavi –
            
            
            
               SPREJEL NASLEDNJI SKLEP: 
            
            
               Člen 1
            
         
         
            
               V pravilu VII. št. 2 priloge k Izvedbenemu sklepu Sveta (EU) 2018/1696 o operativnih pravilih izbirne komisije iz člena 14(3) Uredbe (EU) 2017/1939 se po drugem odstavku vstavi naslednji odstavek:
            
            
               „Izjemoma lahko v ustrezno utemeljenem primeru, ko država članica v razumnem času objektivno ne more najti tretjega kvalificiranega kandidata, čeprav je storila vse, kar je bilo potrebno, in glede na izjemne okoliščine v zadevni državi članici izbirna komisija po posvetovanju z zadevno državo članico in navedbi zadostnih razlogov Svetu predloži utemeljeno mnenje o le dveh kvalificiranih kandidatih.“ 
            
            
               Člen 2
            
            
               Ta sklep začne veljati dan po objavi v Uradnem listu Evropske unije.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 283, 31.10.2017, str. 1.
               
               
                  
                     (2)
                  
                        UL L 282, 12.11.2018, str. 8.